Diari Oficial de la Generalitat Valenciana


Sumari del DOGV 4650, del 15-12-2003 (2003/13006)

RESOLUCIÓ d'1 de desembre de 2003, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoca el Pla d'Ajudes a Empreses per a l'Exercici 2004.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4650

Data del DOGV
:   15-12-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/13265


Data del document
:   01-12-2003

Organisme emissor
:   Institut de la Petita i Mitjana Indústria de la Generalitat Valenciana (IMPIVA)

Tipus de document
:   Resolució

Anàlisi jurídica

 Descriptors 

:   * suport econòmic
    * petita i mitjana indústria
    * ajuda a les empreses
    * petita i mitjana empresa

RESOLUCIÓ d'1 de desembre de 2003, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoca el Pla d'Ajudes a Empreses per a l'Exercici 2004. [2003/F13232]
  
Resolc:
  
Article 1. Objecte i àmbit
  
L'objecte de la present resolució és convocar les ajudes de l'IMPIVA corresponents a l'exercici 2004 per a empreses, i aprovar els programes per què es regiran, les bases dels quals s'establixen en l'annex.
  
Article 2. Marc normatiu
  
Les ajudes arreplegades en la present resolució es concediran d'acord amb el que establix l'Orde de 21 de desembre de 2000, de la Conselleria d'Indústria i Comerç, sobre la concessió d'ajudes per l'Institut de la Petita i Mitjana Indústria de la Generalitat Valenciana (IMPIVA).
  
Article 3. Línies pressupostàries
  
D'acord amb el que establisca la Llei de Pressupostos de la Generalitat Valenciana per a l'exercici 2004, es donarà publicitat de les línies de crèdit i de l'import global màxim destinat per a la concessió de les ajudes previstes en la present convocatòria.
  
Article 4. Beneficiaris
  
1. Podran acollir-se a estes ajudes les petites i mitjanes empreses que desenvolupen alguna de les activitats relacionades en l'annex d'activitats subvencionables, depenent del que establixen els distints programes. A efectes de la present resolució, es considerarà petita i mitjana empresa (pime), segons la Recomanació de la Comissió Europea (DOCE núm. L107/4, de 30 d'abril, de 1996), la unitat econòmica amb personalitat física o jurídica que reunisca els requisits següents:
  
- Que col·loque menys de 250 persones.
  
- Que tinga un volum de negoci anual no superior a 69.598.669 euros, o bé un balanç general no superior a 68.306.737 euros.
  
- I que complisca el criteri d'independència, entenent per empreses independents aquelles en què el 25% o més del seu capital o dels seus drets de vot no pertanga a una altra empresa, o conjuntament a diverses empreses que no responguen a la definició de pime o de petita empresa, segons el cas.
  
Este llindar podrà superar-se en els casos següents:
  
- Si l'empresa pertany a societats públiques de participació, societats de capital risc o a inversors institucionals, sempre que estos no exercisquen, individualment o conjuntament, cap control sobre l'empresa.
  
- Si el capital està distribuït de tal forma que no és possible determinar qui el posseïx i si l'empresa declara que pot legítimament presumir que el 25% o més del seu capital no pertany a una altra empresa o conjuntament a diverses empreses que no responen a la definició de pime o de petita empresa, segons el cas.
  
Així mateix, quan siga necessari distingir entre petites empreses i mitjanes empreses, s'entendrà per petita empresa aquella unitat econòmica que reunisca els requisits següents:
  
- Que col·loque menys de 50 persones.
  
- Que tinga un volum de negoci anual no superior a 7.000.000 euros o un balanç general no superior a 5.000.000 euros.
  
- I que complisca el criteri d'independència anteriorment definit.
  
Finalment, quan resulte necessari diferenciar les microempreses dels altres tipus de pime, s'entendrà per microempreses aquelles que complisquen els requisits següents:
  
- Que col·loque menys de 10 treballadors
  
- Que tinga un volum de negoci anual no superior a 2.000.000 euros o un balanç general no superior a 2.000.000 euros.
  
- I que complisca el criteri d'independència anteriorment definit.
  
2. Els beneficiaris hauran de tindre la seua seu social o l'establiment de producció a la Comunitat Valenciana i els projectes objecte d'ajuda hauran d'estar localitzats en el dit territori.
  
3. Les condicions per a ser beneficiari hauran de mantindre's fins al moment del pagament de la subvenció.
  
Article 5. Supòsits especials
  
Excepcionalment es podran recolzar projectes presentats per sol·licitants que reunisquen característiques distintes a les establides amb caràcter general quan s'estimen rellevants en atenció a les línies de política industrial.
  
Article 6. Sol·licituds d'ajuda
  
1. Els sol·licitants hauran de presentar una sol·licitud normalitzada emplenada utilitzant el programa informàtic que es pot descarregar des de la pàgina web de l'IMPIVA, www.impiva.es (en este cas es presentaran tres còpies de l'imprés), o bé omplint un imprés autocopiador facilitat per l'IMPIVA.
  
2. Els sol·licitants que ho desitgen podran remetre a l'IMPIVA la seua sol·licitud de forma provisional via Internet utilitzant el programa informàtic mencionat en el punt anterior. Este enviament haurà de convalidar-se per mitjà de la presentació de l'imprés de sol·licitud i la documentació annexa en el termini i lloc establits en els articles 8.3 i 9 de la present resolució.
  
Article 7. Documentació que ha d'acompanyar l'imprés de sol·licitud
  
1. La sol·licitud d'ajuda haurà d'anar acompanyada de la memòria tècnica del projecte, segons el model facilitat per l'IMPIVA o descarregat de la pàgina web.
  
2. Documentació relativa a la personalitat jurídica del sol·licitant:
  
a) L'IMPIVA obtindrà la informació relativa a la personalitat jurídica del sol·licitant quan este siga una societat la inscripció de la qual en el Registre Mercantil o altres registres públics siga obligatòria, si bé l'IMPIVA podrà requerir directament al sol·licitant la presentació d'algun document concret.
  
b) En el cas de sol·licitants la inscripció dels quals no siga obligatòria (empresaris individuals, comunitats de béns i societats civils) s'haurà d'aportar fotocòpia dels documents següents:
  
- Contracte o acta de constitució i estatuts vigents.
  
- Poder de representació del firmant de la sol·licitud, o document equivalent segons les prescripcions legals.
  
- DNI si és empresari individual.
  
No serà necessari aportar la documentació anterior que ja estiga en poder de l'IMPIVA, sempre que es mantinga vigent i no hagen transcorregut més de cinc anys des de la finalització del procediment a què corresponguen.
  
3. Quan el sol·licitant siga una empresa en fase de constitució, s'haurà d'aportar almenys el DNI del promotor i el projecte d'estatuts.
  
4. Les sol·licituds hauran de presentar-se amb anterioritat a la realització dels projectes objecte d'ajuda, sense perjuí de les excepcions previstes en les bases dels programes.
  
Article 8. Termini de presentació de sol·licituds.
  
1. El termini de presentació començarà el dia 22 de desembre de 2003.
  
2. El termini de presentació finalitzarà en les dates indicades en les bases de cada programa.
  
3. Terminis especials en cas d'enviament provisional de sol·licituds via Internet:
  
Els sol·licitants que opten per l'enviament provisional de sol·licitud via Internet hauran de fer-ho en el termini indicat a l'efecte en cada programa. La revalidació d'este enviament segons el que disposa l'article 9.2 haurà de realitzar-se fins la data límit indicada en cada programa.
  
Article 9. Lloc de presentació de sol·licituds
  
1. Les sol·licituds i la documentació annexa podran presentar-se en qualsevol de les seus de l'IMPIVA indicades a continuació en horari de 9 a 14 hores, de dilluns a divendres, i de 17 a 19 hores, de dilluns a dijous:
  
- IMPIVA Alacant: av. Esportistes Germans Torres, s/n. 03933 L'Albufereta (Alacant)
  
- IMPIVA Castelló: av. del Mar, s/n. 12201 Castelló
  
- IMPIVA València: plaça de l'Ajuntament, 6. 46408 València
  
També podran presentar-se en les formes previstes en l'article 38.4. de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En el cas que s'optara per presentar la sol·licitud en una oficina de Correus, haurà de fer-se en sobre obert perquè siga datada i segellada per l'oficina de Correus abans de ser certificada.
  
2. Aquells sol·licitants que opten per remetre la seua sol·licitud de forma provisional via Internet hauran de presentar l'imprés de sol·licitud firmat i la documentació annexa en la forma indicada en el punt 1 d'este article. Si no fóra així la remissió via Internet mancarà de validesa com a sol·licitud d'ajuda.
  
Article 10. Avaluació de sol·licituds
  
1. Depenent dels distints programes, les sol·licituds d'ajuda s'avaluaran periòdicament fins que s'haja esgotat el crèdit consignat a l'efecte.
  
2. A fi de potenciar l'èxit dels objectius de la present resolució, l'IMPIVA podrà traslladar les sol·licituds a altres programes o convocatòries d'ajudes.
  
Article 11. Projectes plurianuals
  
Quan es tracte d'un projecte de caràcter plurianual:
  
a) Haurà d'indicar-se en la memòria tècnica cada una de les seues fases i l'exercici en què es realitzaran.
  
b) La sol·licitud d'ajuda haurà de presentar-se per a cada una de les fases en l'exercici en què s'executarà, sense que la concessió d'ajuda per a una d'elles condicione la de futures fases llevat que el programa faça menció a procediments específics diferents.
  
Les futures concessions se supeditaran a l'existència d'un programa que empare les actuacions proposades i als resultats aconseguits.
  
Podran contemplar-se com a costos elegibles els produïts des de la finalització del termini de justificació de l'exercici anterior.
  
Article 12. Resolució de la concessió d'ajudes
  
El president de l'IMPIVA resoldrà sobre l'adjudicació de les ajudes, per mitjà de resolució o per mitjà de la subscripció del corresponent conveni, que fixarà expressament la quantia, i incorporarà, si és procedent, les condicions i les obligacions a què haja de subjectar-se el beneficiari.
  
La resolució dictada pel president posarà fi a la via administrativa, i el seu contingut serà notificat de forma individualitzada a cada interessat.
  
En el cas de programes d'ajudes que estiguen finançats pel Fons Europeu de Desenrotllament Regional (FEDER), la concessió de l'ajuda quedarà condicionada a l'emissió, per part de l'autoritat ambiental competent, d'un certificat que declare la no-afecció del projecte a la denominada Xarxa Natura 2000, espai físic d'especial protecció mediambiental configurat així per la Unió Europea. L'obtenció del dit certificat es gestionarà per l'IMPIVA.
  
Article 13. Projectes que reforcen la política social
  
D'acord amb els criteris de valoració que s'establisquen respectivament en cada un dels programes, tindran preferència en l'adjudicació els projectes presentats per aquelles entitats que acrediten ocupar un percentatge de treballadors discapacitats superior respecte a la plantilla de l'empresa que tenien amb anterioritat a la present convocatòria, i en general aquells que reunisquen els requisits previstos en la Llei 11/2003, de 10 d'abril, sobre l'estatut de les persones amb discapacitat de la Comunitat Valenciana.
  
Així mateix es valoraran particularment els projectes presentats per determinades categories de persones desfavorides socialment que experimenten condicions, situacions i necessitats especials a l'hora d'emprendre activitats empresarials o inserir-se en el mercat laboral.
  
Article 14. Obligacions dels beneficiaris
  
Seran obligacions del beneficiari:
  
a) Realitzar l'activitat objecte de la subvenció i acreditar la seua realització en la forma i data indicades en la notificació de concessió de l'ajuda. La data límit de justificació estarà compresa dins de l'últim trimestre de l'any 2004. L'acreditació dels gastos i inversions es realitzarà per mitjà de la presentació de justificants de gasto i pagament en la proporció que s'indique.
  
b) Respondre de la veracitat dels documents aportats.
  
c) Sotmetre el projecte objecte d'ajuda al procediment d'avaluació d'impacte ambiental (EIA) en els supòsits arreplegats en la Llei 6/2001, de 8 de maig, de modificació del Reial Decret Legislatiu 1.302/1986, de 28 de juny, d'Avaluació d'Impacte Ambiental (BOE núm. 111, de 9 de maig de 2001) i en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental (DOGV núm. 1.412, de 30 d'octubre de 1990). Esta normativa es pot consultar en la pàgina web de l'IMPIVA, www.impiva.es.
  
d) Trobar-se al corrent de les obligacions tributàries i de la Seguretat Social en el moment de la concessió de l'ajuda, circumstància que podrà acreditar-se autoritzant l'IMPIVA a l'obtenció dels corresponents certificats tal com consta en l'apartat c) de l'imprés de sol·licitud, o bé per mitjà de la presentació pel beneficiari dels dits certificats en la forma i termini que s'establisca per l'IMPIVA. En el primer cas l'IMPIVA es reserva el dret a requerir directament als beneficiaris la presentació dels dits certificats. Queden exempts de la seua acreditació els beneficiaris que reben una ajuda inferior o igual a 1.803,04 euros per projecte.
  
e) Aportar, en la fase de justificació de l'ajuda, l'últim rebut de l'impost sobre activitats econòmiques (IAE) o, si no n'hi ha, alta d'este referida a l'exercici corrent, sempre que l'epígraf siga el corresponent a l'objecte social de l'empresa o al contingut del projecte, i es trobe arreplegat en la relació de sectors incentivables de l'annex.
  
Aquells beneficiaris que es troben exempts del pagament de l'IAE hauran d'aportar certificat expedit per l'Agència Tributària en què conste l'epígraf de l'IAE objecte de la seua activitat o, si no n'hi ha, la declaració censal (model 036) en la qual conste l'alta en l'impost (o modificació de l'activitat) referida a l'exercici corrent, sempre que, com en el paràgraf anterior, l'epígraf siga el corresponent a l'objecte social de l'empresa o al contingut del projecte, i es trobe arreplegat en la relació de sectors incentivables de l'annex.
  
f) Aportar la documentació que acredite la constitució de l'empresa en el cas que en el moment de la sol·licitud l'empresa es trobara en vies de creació.
  
g) Sotmetre's a les actuacions de comprovació i verificació de l'activitat subvencionada efectuades per l'IMPIVA o altres òrgans de la Unió Europea, així com a les actuacions de control financer de la Intervenció General de la Generalitat Valenciana en relació amb les ajudes rebudes.
  
h) Comunicar a l'IMPIVA la sol·licitud o l'obtenció d'altres ajudes per a la mateixa finalitat procedents de qualssevol altres administracions o ens públics, indicant el percentatge i quantia de l'ajuda.
  
i) Actualitzar la documentació presentada que haguera sofrit alguna modificació i comunicar a l'IMPIVA qualsevol modificació del projecte amb anterioritat a la seua execució.
  
j) Mantindre durant un mínim de cinc anys les inversions subvencionades.
  
k) Efectuar totes aquelles mesures d'informació i publicitat que establisca la normativa europea respecte a les activitats en què intervinguen els fons estructurals o altres fons.
  
l) Els projectes d'inversió hauran de finançar-se com a mínim en un 25% per mitjà de recursos propis no subvencionables, és a dir, que la dita aportació no podrà comptar amb cap ajuda.
  
ll) Complir totes les obligacions que s'establixen en l'Orde de 21 de desembre de 2000, de la Conselleria d'Indústria i Comerç, sobre la concessió d'ajudes per IMPIVA, i en qualsevol altra disposició en vigor.
  
L'incompliment de qualsevol d'estes obligacions podrà donar lloc a la revocació, i si és procedent, al reintegrament de les ajudes percebudes i a l'exigència de l'interés de demora des del moment del pagament de la subvenció.
  
Article 15. Justificació de gastos
  
1. La justificació de l'ajuda haurà de realitzar-se d'acord amb les instruccions aprovades per la resolució del director general de l'IMPIVA que seran notificades al beneficiari.
  
2. Les factures presentades per a la justificació dels projectes hauran de complir allò que s'ha disposat pel Reial Decret 2402/1985, de 18 de desembre i la resta de normativa vigent.
  
3. Només seran tinguts en compte els justificants de data posterior al registre d'entrada del document de sol·licitud d'ajuda, sense perjuí de les excepcions previstes en les bases dels programes. Per a aquells sol·licitants que hagen optat per l'enviament provisional de la seua sol·licitud via Internet i ho hagen convalidat correctament en la forma descrita en l'article 6.2 es considerarà com a data de sol·licitud la de la recepció de les dades en l'IMPIVA via Internet.
  
4. No s'acceptaran com a justificants de realització del projecte les factures derivades de la contractació amb empreses o entitats vinculades al beneficiari de l'ajuda, excepte la justificació expressa que haurà de ser valorada per l'IMPIVA. S'entén per empreses o entitats vinculades aquelles en què el beneficiari puga exercir, directament o indirectament, una influència dominant, o aquelles que puguen exercir-la sobre ell o que, de la mateixa manera que el beneficiari, estiguen sotmeses a la influència dominant d'una altra empresa o entitat per raó de propietat, participació financera o normes que la regulen. Es presumirà que hi ha influència dominant quan una empresa o entitat, directament o indirectament, amb relació a una altra, estiga en possessió d'un 25% del capital subscrit, d'un 25% dels vots inherents a les participacions emeses per l'empresa o entitat, o puga designar almenys el 25% dels membres de l'òrgan d'administració, direcció o control de l'empresa.
  
Article 16. Pagament de les ajudes
  
L'IMPIVA procedirà al pagament de l'ajuda una vegada el beneficiari haja executat el projecte i sempre que haja complit les obligacions exigibles. Podrà anticipar-se el pagament de l'ajuda prèvia presentació pel beneficiari d'un aval bancari per la quantia anticipada, constituït d'acord amb la normativa vigent, en els Servicis Territorials de la Conselleria d'Economia, Hisenda i Ocupació de la Generalitat Valenciana.
  
Els percentatges d'ajuda anticipada podran ser amb caràcter general del 15% per a les transferències de capital (inversions) i del 40% per a les transferències corrents (gastos) sense perjuí de les excepcions al règim general que es pogueren preveure en la corresponent Llei de Pressupostos de la Generalitat Valenciana per a l'exercici 2004.
  
DISPOSICIÓ ADDICIONAL
  
Les ajudes descrites compten amb finançament del Fons Europeu de Desenrotllament Regional (FEDER) o del Fons Social Europeu (FSE) a través del Programa Operatiu Integrat de la Comunitat Valenciana 2000-2006, així com d'altres possibles fons, i s'aplicaran les disposicions que els regulen.
  
DISPOSICIÓ TRANSITÒRIA
  
Amb caràcter excepcional podran ser preses en consideració en la present convocatòria les sol·licituds presentades amb posterioritat a la data de finalització de la convocatòria d'ajudes IMPIVA 2003, sempre que les característiques del sol·licitant i l'objecte d'ajuda puga emmarcar-se en alguna de les actuacions previstes en esta resolució.
  
Podran ser admeses les sol·licituds presentades en l'exercici 2003 als Programes de Desenrotllament i Innovació Tecnològica, Creació i Promoció d'Empreses de Base Tecnològica i de Formació a Mesura per a Empreses que no van ser resoltes en l'última Comissió d'Avaluació, en la qual es van esgotar els fons disponibles del programa.
  
Queden tancades les convocatòries dels programes d'ajudes IMPIVA 2003 el termini de presentació de sol·licituds de les quals es mantenia obert durant el dit exercici.
  
DISPOSICIÓ FINAL
  
Es faculta el director general de l'IMPIVA per a dictar les resolucions necessàries per al desenrotllament, eficàcia i execució de la present convocatòria.
  
València, 1 de desembre de 2003.- El president de l'IMPIVA: Miguel I. Peralta Viñes.
  
Annex d'activitats subvencionables
  
- Segons la classificació de l'Impost d'Activitats Econòmiques-
  
Secció 1. Activitats empresarials:
  
- Divisió 1: energia i aigua. Completa.
  
- Divisió 2: extracció i transformació de minerals no energètics i productes derivats. Indústria química.
  
Excepte els grups 221 i 222, i l'epígraf 251.6.
  
- Divisió 3: indústries transformadores dels metalls, mecànica de precisió. Completa.
  
- Divisió 4: altres indústries manufactureres. Completa.
  
- Divisió 5: construcció. Completa.
  
En els programes de Desenrotllament Tecnològic i Creació d'Empreses de Base Tecnològica podran recolzar-se projectes presentats per sol·licitants que acrediten altres epígrafs diferents dels anteriors, sempre que el projecte presentat estiga directament relacionat amb les activitats industrials descrites anteriorment i s'estime rellevant per la seua vinculació amb les línies de la política industrial i de promoció de la I+D+I.
  
Nota relativa a determinades activitats empresarials
  
La concessió d'ajudes als sol·licitants l'activitat empresarial de la qual s'enquadre en els sectors que la Comissió Europea considera sensibles i per als quals hi ha normativa comunitària específica, estarà supeditada a allò que s'ha disposat per esta per a cada cas concret.
  
· Les activitats subvencionables afectades segons la classificació de l'Impost d'Activitats Econòmiques són les següents:
  
Divisió 2: Agrupació 21. Grups 223, 224, i 225
  
Divisió 3: Epígrafs 361.1, 361.2, 361.3 i 361.4. Grups 371 i 372
  
Divisió 4: Agrupacions 41 i 42.
  
Programa de Desenrotllament Tecnològic
  
Actuacions que es recolzaran
  
Activitats consistents a generar o desenrotllar coneixements tecnològics per a aconseguir productes o processos productius amb especificacions o propietats tècniques diferenciades respecte als existents en el mercat. Els projectes podran abraçar la creació del nou producte o procés, les proves experimentals i assajos necessaris per a la seua concreció i l'elaboració de prototips previs a l'inici de la producció comercial.
  
Beneficiaris
  
Pimes industrials amb seu social o establiment productiu a la Comunitat Valenciana que desenvolupen alguna de les activitats empresarials previstes en l'annex de la present convocatòria.
  
Tipus d'ajuda
  
Subvenció a fons perdut de fins al 35% del cost subvencionable del projecte amb caràcter general.
  
Addicionalment estos percentatges podran incrementar-se en un 10%:
  
- en cas de projectes en cooperació degudament formalitzada amb una altra empresa independent, nacional o estrangera.
  
- en el cas que el sol·licitant siga microempresa d'acord amb la definició continguda en l'article 4 de la present convocatòria.
  
- en el cas que el projecte es realitze en col·laboració, davall contracte, amb centres d'investigació.
  
Els projectes que puguen qualificar-se com a investigació industrial podran accedir a una intensitat d'ajuda de fins al 70%. S'entén per investigació industrial la investigació planificada o els estudis crítics que tenen per objecte obtindre nous coneixements que puguen resultar d'utilitat en el desenrotllament de productes o processos nous, o per a suscitar millores importants de productes o processos existents.
  
En tot cas el percentatge de subvenció després de l'acumulació no podrà excedir amb caràcter general del 45% del cost subvencionable del projecte i del 70% per a projectes d'investigació industrial.
  
Criteris de valoració
  
Amb caràcter orientatiu, podran considerar-se en la valoració de les sol·licituds els criteris següents:
  
- Grau d'avanç o millora tecnològica que el projecte representa respecte als coneixements científics o tècnics disponibles, valorant la seua transcendència per al sector en l'àmbit regional, nacional o internacional.
  
- Coherència entre els objectius previstos, les tasques que s'han de realitzar i el pressupost plantejat en el projecte.
  
- Viabilitat de la proposta valorant la metodologia, el pla de treball, els recursos humans i els mitjans materials previstos.
  
- Mercat potencial dels resultats del projecte i perspectives de creixement i consolidació de l'empresa.
  
- Experiència anterior de l'empresa en activitats d'investigació, desenrotllament i innovació tecnològica.
  
- Reforçament de les línies de política social i industrial (sol·licituds presentades per persones socialment desfavorides, des de zones geogràfiques d'interés preferent, que suposen increment de l'ocupació, que impliquen alt volum de subcontractació local, que impliquen diversificació cap a sectors d'alta tecnologia o la creació de noves empreses, etc.).
  
Costos subvencionables
  
Amb caràcter general els costos subvencionables seran admissibles a partir de la data de la publicació de la present convocatòria o, en qualsevol cas, a partir de l'1 de gener de 2004.
  
- Servicis externs. Aquells que el sol·licitant necessite contractar a altres empreses o entitats per a portar a terme el projecte.
  
- Gastos corrents. Materials i components utilitzats.
  
- Recursos humans. Personal propi de caràcter cientificotècnic vinculat al projecte.
  
- Inversions no productives. Equips de laboratori i experimentació. Adquisició de tecnologia documentada (patents, llicències, etc.).
  
Terminis
  
Presentació de sol·licituds i documentació annexa: durant tot el 2004.
  
Enviament de sol·licituds de forma provisional via Internet: durant tot el 2004.
  
Presentació de sol·licituds per a convalidar l'enviament provisional via Internet: Durant els 9 dies naturals següents l'enviament via Internet.
  
Programa de Creació d'Empreses de Base Tecnològica
  
Actuacions que es recolzaran
  
Creació i posada en marxa de noves empreses a la Comunitat Valenciana que exploten els resultats de projectes d'investigació i desenrotllament realitzats per la mateixa empresa o siguen conseqüència d'acords de transferència de tecnologia, de forma exclusiva, amb centres d'investigació públics o privats.
  
Les accions més significatives que es recolzaran són:
  
- Contractació de servicis externs especialitzats per a l'elaboració del pla de negoci (pla de viabilitat tècnica, econòmica, comercial i financera), per a l'assessorament en matèria d'organització i tecnologia, prospecció de mercats...
  
- Explotació econòmica del projecte d'investigació i desenrotllament.
  
Beneficiaris
  
Pimes industrials amb seu social o establiment productiu a la Comunitat Valenciana que desenvolupen alguna de les activitats previstes en l'annex de la present resolució i que tinguen la consideració d'empreses de base tecnològica.
  
Les empreses sol·licitants hauran d'estar constituïdes prèviament al cobrament de l'ajuda i amb un mínim de dos empleats, havent d'aportar la documentació administrativa indicada en els articles 7 i 14 de la resolució de la convocatòria.
  
Es consideraran empreses de base tecnològica aquelles que reunisquen alguna de les següents característiques:
  
- Que operen en sectors industrials d'alta tecnologia.
  
- Que compten amb alts nivells d'inversió en I+D+I.
  
- Que la seua propietat industrial siga de caràcter tecnològic protegida.
  
- Que convertisquen el coneixement tecnològic en nous productes o en processos per a la seua introducció en el mercat.
  
Tipus d'ajuda
  
Subvenció a fons perdut de fins al 50% del cost subvencionable del projecte, amb un màxim de 60.000 euros.
  
Criteris de valoració
  
Amb caràcter orientatiu, podran considerar-se en la valoració de les sol·licituds els criteris següents:
  
- Disposició de tecnologia pròpia o en exclusiva com a principal factor competitiu per a la posada en marxa d'una nova activitat empresarial.
  
- Grau d'innovació, avançament o millora que la iniciativa representa respecte al ja existent en el mercat, en funció de la seua transcendència en l'àmbit regional, nacional o internacional.
  
- Coherència entre els objectius previstos, les tasques que s'han de realitzar i el pressupost plantejat en el projecte.
  
- Viabilitat de la proposta valorant el pla de treball, els recursos humans i els mitjans materials previstos.
  
- Mercat potencial de l'activitat que s'ha d'emprendre i les seues perspectives de creixement i consolidació.
  
- Experiència de l'empresa en activitats d'investigació, desenrotllament i innovació tecnològica, i grau de consolidació aconseguit respecte al pla de negoci previst.
  
- Reforçament de les línies de política social i industrial (sol·licituds presentades per persones socialment desfavorides, des de zones geogràfiques d'interés preferent, que suposen increment de l'ocupació, que impliquen diversificació cap a sectors d'alta tecnologia o la creació de noves empreses, vinculades a projectes de desenrotllament tecnològic recolzats per l'IMPIVA o altres organismes, etc.).
  
Costos subvencionables
  
Sols seran acceptables els costos de data posterior al registre d'entrada de la sol·licitud d'ajuda.
  
- Servicis externs. Consultories especialitzades per a assessoraments externs que no tinguen caràcter habitual en el funcionament de l'empresa.
  
- Inversions productives. Béns d'equip vinculats a projectes d'innovació tecnològica (maquinària, equips de laboratori, equips informàtics).
  
- Inversions no productives. Adquisició de patents, llicències d'explotació o coneixements tècnics patentats o no patentats.
  
- Altres. Gastos de registre de marques i patents.
  
Terminis
  
Presentació de sol·licituds i documentació annexa: durant tot el 2004.
  
Enviament de sol·licituds de forma provisional via Internet: durant tot el 2004.
  
Presentació de sol·licituds per a convalidar l'enviament provisional via Internet: Durant els 9 dies naturals següents l'enviament via Internet.
  
Programa d'Innovació i Modernització Tecnològica
  
en Microempreses
  
Actuacions que es recolzaran
  
Projectes que perseguisquen la incorporació en les empreses de tecnologies o sistemes de gestió enfocats a la millora dels seus productes o processos, i que es concreten en:
  
- Modernització tecnològica d'elements productius per mitjà d'incorporació de tecnologies avançades,
  
- Innovació en aspectes de la gestió industrial a través d'implantació de sistemes de gestió de la qualitat, estudis de prospecció i introducció de nous productes en el mercat, estudis de viabilitat o de posada en marxa de novetats organitzatives o de producció, amb especial èmfasi en la incorporació de tecnologies de la informació i les comunicacions,
  
- Millorar la informació en les empreses afavorint l'assistència a certàmens tecnològics en l'estranger en qualitat de visitant.
  
Beneficiaris
  
Microempreses industrials amb seu social o establiment productiu a la Comunitat Valenciana que desenvolupen alguna de les activitats previstes en l'annex de la present convocatòria.
  
Tipus d'ajuda
  
Subvencions a fons perdut, que amb caràcter general, podran arribar fins al 30%, amb un màxim acumulat de 15.000 euros per empresa.
  
La inversió mínima per a accedir al programa, excepte en el cas d'assistència a certàmens serà:
  
- 9.000 euros en inversions productives.
  
- 1.500 euros en inversions no productives o servicis externs.
  
Criteris de valoració
  
Amb caràcter orientatiu, podran considerar-se en la valoració de les sol·licituds els criteris següents:
  
- Maduració del projecte.
  
- Grau d'innovació que suposa per a l'empresa, mesurada a través de possibles canvis en la seua estructura o gestió de processos, desenrotllament de nous productes, obertura a nous mercats, utilització d'accions de cooperació, incorporació o coneixement de noves tecnologies.
  
- Relació de l'actuació amb un pla estratègic o d'innovació de l'empresa.
  
- Relació entre la inversió i el volum de negoci de l'empresa.
  
- Reforçament de les línies de política social i industrial (sol·licituds presentades per persones socialment desfavorides, des de zones geogràfiques d'interés preferent, que suposen increment de l'ocupació, que impliquen subcontractació especialitzada en la zona, etc.).
  
Costos subvencionables
  
Sols seran acceptables els costos de data posterior al registre d'entrada de la sol·licitud d'ajuda.
  
- Servicis externs. Consultoria especialitzada per externs que no tinga caràcter habitual en el funcionament de l'empresa, per a la posada en marxa de projectes de qualitat, disseny, viabilitat de projectes d'inversió, accés a nous mercats, etc.
  
- Inversions productives. Béns d'equip vinculats a projectes de modernització i innovació tecnològica (maquinària i equips de laboratori tecnològicament avançats), excepte equips informàtics no directament vinculats amb processos productius.
  
- Inversions no productives. Programes informàtics que possibiliten intercanvi d'informació sobre situació de comandes, dates d'entrega o atenció al client, sistemes de comerç electrònic, sistemes de producció integrats amb comunicació externa. Coneixements tècnics patentats o no. Adquisició de patents, llicències d'explotació, etc.
  
- Altres. Gastos de desplaçament a certàmens tecnològics en l'estranger (Exclusivament transport interurbà i allotjament del personal de l'empresa)
  
No és subvencionable cap tipus de gasto habitual, continu o periòdic, ni els gastos incorreguts pel personal propi (dietes, manutenció), així com tampoc peatges, gasolina, lloguer de cotxes, taxis, consumibles, manteniment, publicitat o qualsevol altre no directament relacionat amb el projecte.
  
Terminis:
  
Presentació de sol·licituds i documentació annexa: 29 d'abril de 2004.
  
Enviament de sol·licituds de forma provisional via Internet: 28 d'abril de 2004.
  
Presentació de sol·licituds per a convalidar l'enviament provisional via Internet: 6 de maig de 2004.
  
En tot cas, quan el dia concret de finalització del termini fóra dissabte o inhàbil en el municipi en què residira l'interessat o en qualsevol de les seus de l'IMPIVA, es considerarà inhàbil a tots els efectes i es prorrogarà al primer dia hàbil següent.
  
Programa de Gestió Industrial del Medi Ambient
  
i Reducció de l'Impacte Mediambiental
  
Actuacions que es recolzaran
  
- Aplicació de tecnologies destinades a permetre un millor aprofitament dels recursos, així com per a evitar o reduir la generació de contaminants durant els processos.
  
- Implantació i certificat de sistemes de gestió mediambiental.
  
- Correcció de la contaminació. Instal·lació d'elements correctors d'emissions gasoses, efluvis líquids i residus sòlids, abans de la seua emissió al medi, per a adaptar-se a noves normes o per a superar les exigències reglamentàries obligatòries.
  
Beneficiaris
  
Pimes industrials amb seu social o establiment productiu a la Comunitat Valenciana que desenvolupen alguna de les activitats subvencionables relacionades en l'annex de la present resolució.
  
Tipus d'ajuda
  
Subvencions a fons perdut que podrien arribar fins al 30% del cost subvencionable del projecte.
  
Criteris de valoració
  
Amb caràcter orientatiu, podran considerar-se en la valoració de les sol·licituds els criteris següents:
  
- Prioritat, en orde decreixent, de projectes que impliquen:
  
- Instal·lacions de depuració que permeten el millor aprofitament d'aigües de procés.
  
- Inversions per a la reducció de contaminants en origen.
  
- Implantació i certificat de sistemes de gestió.
  
- Inversions de correcció a final de línia, abans de la seua emissió al medi.
  
- Grau de perillositat del residu que es minimitze.
  
- Impacte relatiu de la correcció.
  
- Coherència entre els objectius previstos, les tasques que s'han de realitzar, la temporalitat de l'actuació i el pressupost plantejat en el projecte.
  
- Reforçament de les línies de política social i industrial (sol·licituds presentades per persones socialment desfavorides, des de zones geogràfiques d'interés preferent, que suposen increment de l'ocupació, que impliquen subcontractació especialitzada en la zona, etc.).
  
Costos subvencionables
  
Sols seran acceptables els costos de data posterior al registre d'entrada de la sol·licitud d'ajuda.
  
- Servicis externs:
  
- Costos d'assessorament associats als projectes tècnics relacionats amb les inversions.
  
- Assessorament en la implantació de sistemes de gestió.
  
- Certificat de sistemes.
  
- Obra civil, instal·lacions: Inversions en instal·lacions i obra civil directament lligades amb la protecció del medi ambient.
  
- Inversions no productives: Inversions en béns d'equip no productius el fi de les quals siga reduir o eliminar la contaminació i altres efectes nocius, o adaptar els mitjans de producció per a protegir el medi ambient.
  
Altres consideracions
  
- La mera substitució d'equips, el trasllat d'empreses, els equips de transport, els gastos de funcionament i els costos de recursos humans no seran objecte de subvenció.
  
- No es recolzaran en cap cas inversions que servisquen per al desenrotllament normal de l'activitat industrial.
  
- Les inversions que es proposen es referiran als residus generats per la pròpia empresa. Queden exclosos projectes per a tractament de residus aliens.
  
- En els projectes de minimització s'avaluarà el retorn econòmic i es recolzarà només la diferència entre el cost i els beneficis en els cinc primers anys. Si no hi ha retorn econòmic, però se substituïxen unes instal·lacions per altres, només es recolzarà la part d'inversió que servisca per a la millora mediambiental. Si l'empresa no manifesta quin és el cost suplementari per a aconseguir l'objectiu mediambiental proposat, l'IMPIVA realitzarà una estimació d'este.
  
Terminis
  
Presentació de sol·licituds i documentació annexa: 24 de febrer de 2004.
  
Enviament de sol·licituds de forma provisional via Internet: 23 de febrer de 2004 a les 24.00 hores.
  
Presentació de sol·licituds per a convalidar l'enviament provisional via Internet: 2 de març de 2004.
  
En tot cas, quan el dia concret de finalització del termini fóra dissabte o inhàbil en el municipi en què residira l'interessat o en qualsevol de les seus de l'IMPIVA, es considerarà inhàbil a tots els efectes i es prorrogarà al primer dia hàbil següent.
  
Programa de Formació a Mida per a Empreses
  
Objecte
  
Facilitar formació contínua per a la qualificació i actualització professional del personal de les empreses valencianes a fi d'afrontar els canvis tecnològics i estratègics en els sectors industrials en les millors condicions de competitivitat.
  
Actuacions que es recolzaran:
  
- Cursos de formació de caràcter tecnològic sectorial presentats per pimes industrials, dissenyats i impartits per Centres Tecnològics i altres Entitats sense ànim de lucre, de reconeguda capacitat i prestigi.
  
- Característiques de les activitats i dels assistents a estes
  
· Tindran una duració d'entre 10 i 30 hores, i podran preparar-se per a un grup de fins a 10 treballadors.
  
· Estes accions formatives s'adaptaran a les necessitats concretes de cada empresa, i podran desenrotllar-se tant en les instal·lacions dels Centres Tecnològics com en les de l'empresa sol·licitant.
  
· Tots els alumnes seran residents a la Comunitat Valenciana; seran empresaris o treballadors en actiu de l'empresa beneficiària i hauran d'acreditar tal condició.
  
· Les accions formatives hauran d'adaptar els seus continguts a la relació de línies preferents indicades en l'annex.
  
Beneficiaris
  
Pimes industrials amb seu social o establiment productiu a la Comunitat Valenciana que desenvolupen alguna de les activitats empresarials previstes en l'annex de la present convocatòria.
  
Tipus d'ajuda
  
L'import màxim de l'ajuda per projecte podrà arribar fins al 45% dels costos subvencionables, amb un màxim de 90 euros d'ajuda per hora de formació.
  
Criteris de valoració
  
Es prioritzaran els projectes que reunisquen les següents característiques:
  
- Actuació formativa emmarcada en una planificació general de gestió del coneixement o de desenrotllament estratègic de l'empresa.
  
- Actuacions formatives amb alt contingut tecnològic, sectorial i mediambiental.
  
- Capacitat i experiència del centre tecnològic que impartix la formació.
  
- Empreses que sol·liciten per primera vegada esta línia d'ajudes.
  
Amb caràcter orientatiu, podran considerar-se en la valoració de les sol·licituds els criteris següents:
  
- Vinculació del projecte de formació amb el pla estratègic de l'empresa.
  
- Caràcter tècnic/tecnològic del projecte formatiu.
  
- Establiment d'un sistema d'avaluació dels resultats del curs.
  
- No-existència d'ajudes anteriors per a la mateixa empresa en este programa.
  
- Reforçament de les línies de política social i industrial (sol·licituds presentades per persones socialment desfavorides o que afavorisquen la seua integració en l'empresa, des de zones geogràfiques d'interés preferent, etc.).
  
Costos subvencionables
  
- Gastos de contractació de servicis externs (muntant facturat pel curs a mida). No es contemplen ajudes per a altres gastos associats al projecte ni costos de recursos humans.
  
Terminis
  
Presentació de sol·licituds i documentació annexa: Fins al 28 d'octubre de 2004
  
Enviament de sol·licituds de forma provisional via Internet: Fins al 27 d'octubre de 2004 a les 24:00 hores
  
Presentació de sol·licituds per a convalidar l'enviament provisional via Internet: Fins al 9 de novembre de 2004
  
Les ajudes es resoldran a mesura que es presenten i s'avaluen les sol·licituds, i en funció de la disponibilitat pressupostària.
  
Annex
  
Relació de línies preferents en els continguts dels cursos de formació a mida per a empreses
  
- Tecnologies Mediambientals i Estalvi Energètic
  
· Residus
  
· Tractament d'aigües, gasos, etc.
  
· Contaminació acústica
  
- Tecnologies de Materials
  
· Compòsits i nous materials
  
· Assajos
  
 · Tractament de materials
  
- Tecnologies de la Producció
  
· Control de processos
  
· Desenrotllament de noves ferramentes
  
 · Logística
  
· Organització de la producció
  
- Tecnologies del Disseny
  
· Prototipificat ràpid